
Előterjesztés
a Közgyűlés részére
Tisztelt Közgyűlés!

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet 52 § (1) bekezdésének f) pontja alapján „a társaság más társasággal való egyesülésének, beolvadásának és megszűnésének, valamint más társasági formába alakulásának elhatározása” a Fővárosi Közgyűlés hatásköre.
A Budapesti Temetkezési Intézet Zrt. (továbbiakban:BTI) kizárólagos tulajdonában áll a Csömöri Temetkezési Szolgálat Kft. (továbbiakban:Kft.), amelynek 100%-os üzletrészét a BTI a Gazdasági Bizottság 20/2006.(01.17.) sz. G.B. határozata alapján vásárolta meg.
Az üzletrész vásárlás óta eltelt időszak tapasztalatai alapján a BTI menedzsmentje arra a megállapításra jutott, hogy gazdaságilag célszerű lenne a Kft. BTI-be történő beolvadását kezdeményezni az alábbiak miatt:
A BTI alaptevékenységének elvégzése érdekében vásárolta meg a Kft.-t, amelynek legfőbb vagyoneleme a hamvasztó üzem volt.
A Kft. hamvasztó üzemét jelenleg a BTI üzemelteti bérlet szerződés keretében. Tekintettel arra, hogy a Kft. önálló szolgáltatási tevékenységet nem végez és a bevételei kizárólag a BTI-től származnak, ezért gazdaságilag nem indokolt a Kft. önálló gazdálkodási tevékenységének fenntartása.
A BTI igazgatósága és felügyelőbizottsága megtárgyalta a Kft.-nek a  BTI-be történő beolvadásának koncepcióját és egyetértve azzal,  megalapozottnak ítélte.
A beolvadás eredményeképpen a Kft. általános jogutódjává válna a BTI és ennek következményeként a Kft. jogutódlással megszűnne.
A beolvadással történő jogutódlás során a BTI megszerzi a beolvadást megelőzően a Kft.-t illető összes jogosultságot és terhelő összes kötelezettséget, azaz a beolvadást cégbírósági bejegyzését követően a BTI gyakorolja tovább mindazon jogokat és áll helyt mindazon kötelezettségért, ami korábban a Kft.-t illette és kötelezte.
Fontos megemlíteni, hogy a BTI a Kft. üzletrészének megvásárlása érdekében a CIB Közép-Európai Nemzetközi Bank Zrt.-től (továbbiakban:CIB) nagy összegű hitelt vett fel, amely kölcsönügylet biztosítékaként a Kft. teljes vagyonát vagyonjogi zálogszerződés köti: a Kft. kizárólagos tulajdonában álló Csömör 014/3 hrsz-ú ingatlant ötszáz millió forint és annak erejéig jelzálogjog terheli, az ingatlant terhelő jelzálogjog biztosítására elidegenítési és terhelési tilalom került  alapításra,  valamint további fedezetként a Kft. a BTI kölcsönfizetési biztosítására készfizető kezességet vállalt. 
A fentiek miatt a beolvadáshoz szükséges a CIB hozzájáruló nyilatkozata is.
A BTI-re szállnak át a működési és egyéb hatósági engedélyek, jogosítványok is, amelyekkel korábban a Kft. rendelkezett, de ezen hatósági engedélyek átszállása a polgári jogi jogviszonyoktól eltérően nem automatikus, a hatósági nyilvántartás átvezetéséhez külön közigazgatási, hatósági döntésekre lesz szükség.
Mindenképpen fontos megállapítani azt is, hogy a beolvadás kapcsán a BTI gazdasági jogállásában, alaptőkéjében, részvénytársasági formájában, illetve  tulajdonosi struktúrájában semmiféle változás nem áll be.
A gazdasági társaságokról szóló 2006. évi IV. törvénynek az átalakulás közös szabályai és a gazdasági társaságok egyesülésére vonatkozó külön szabályok című 3. és 4. fejezetében foglaltak szerint az egyesülésben (amely esetünkben beolvadást jelent) részt vevő gazdasági társaságok legfőbb szervei az egyesülésről két alkalommal határoznak.
A BTI vonatkozásában a legfőbb szervi döntést a Fővárosi Közgyűlés, míg a Kft. vonatkozásában a kizárólagos tulajdonos, a BTI igazgatósága jogosult meghozni.
Az első döntés során az alábbiakról kell kötelezően rendelkezni:
· egyetértő döntés az egyesülés elvi elhatározásáról és annak módjáról,
·  a jogutód társaság további társasági formájáról,
· a vagyonmérleg-tervezet és az azt alátámasztó vagyonleltár-tervezet fordulónapjáról,
· a független könyvvizsgáló személyéről,
· a BTI igazgatóságának felhatalmazásáról arra vonatkozóan, hogy az egyesülni kívánó másik társaság vezető tisztségviselőivel együttműködve készítse elő a vagyonmérleg-és vagyonleltár-tervezeteket, valamint az egyesülési szerződést.
A második  döntés során az alábbiakról kell kötelezően rendelkezni:
· az egyesülés végleges elhatározásáról,
· a jogelőd és a jogutód társasági vagyonmérleg-tervezetek és az azokat alátámasztó vagyonleltár tervezetek elfogadásáról,
· az egyesülési (beolvadási) szerződés jóváhagyásáról,
· a jogutód társaság alapító okiratának esetleges módosításáról.. 


A fentiek alapján az alábbi határozati javaslatot terjesztjük a t. Közgyűlés elé.



 


Határozati javaslat
A Fővárosi Közgyűlés úgy dönt, hogy

 a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló  75/2007. (XII.28.) Főv. Kgy. rendelet 52. § (1) bekezdésének f) pontjában foglaltak alapján egyetért a Csömöri Temetkezési Szolgálat Kft. és a Budapesti Temetkezési Intézet Zrt. (BTI Zrt.) egyesülésének (átalakulásának) szándékával oly módon, hogy a  Csömöri Temetkezési Szolgálat Kft.  beolvad a BTI Zrt.-be, így a jogutód társaság a BTI Zrt. lesz.  A beolvadással kapcsolatosan jóváhagyja, hogy az átalakulási vagyonmérleg-tervezett fordulónapja: 2009. szeptember 30.; az eljáró független könyvvizsgáló a  Zöldkő Könyvvizsgáló és Gazdasági Tanácsadó Kft. (cégjegyzék szám: 01-09-686996, székhely: 1025. Budapest, Zöldkő utca 18/a.,   MKVK nyilvántartási szám: 001710, könyvvizsgálatért személyében felelős természetes személy neve: Heller Judit, MKVK tagsági száma: 004685); az átalakulás tervezett időpontja pedig 2009. december 31. lesz; továbbá megbízza a BTI Zrt. igazgatóságát a Csömöri Temetkezési Szolgálat Kft ügyvezetőjével együttműködve a vagyonmérleg- és a vagyonleltár-tervezet, valamint a beolvadással összefüggő, jogszabály által előírt okiratok elkészítésére.


Határidő:  90 nap
Felelős:  Dr. Demszky Gábor, főpolgármester  
Határozathozatal módja: egyszerű szavazattöbbség

Budapest, 2009. hónap „    ”
	
	

	    Hagyó Miklós
Főpolgármester-helyettes
	     Ikvai-Szabó Imre
Főpolgármester-helyettes



	
Láttam:

	Dr. Tiba Zsolt 
főjegyző



mellékletek:
1) a menedzsment előterjesztése + Ig. és FB. határozatok, vezérigazgatói nyilatkozat, 
2) a beolvadás ütemterve,
3) a BTI és a Kft. alapító okirata és cégkivonata.
4) a BTI és a Kft. 2009. I. féléves mérleg-és eredmény kimutatása

